
PARLAMENTUL ROMÂNIEI

CAMERA DEPUTAŢILOR
	Comisia pentru politică economică,

         reformă şi privatizare 
	            Nr. 4c-1/235/2014
            Pl-x 500/2014
                        


                                                                            Bucureşti,  10.03.2015
                                                   AVIZ

asupra propunerii legislative pentru modificarea 
             art. 21 alin. (4) lit. g) din Legea nr. 571/2003 privind Codul fiscal
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică,  reformă şi privatizare a fost sesizată spre dezbatere şi avizare, cu propunerea legislativă pentru modificarea art. 21 alin. (4) lit. g) din                            Legea nr. 571/2003 privind Codul fiscal, transmisă cu adresa nr. Pl-x 500 din                           2 decembrie 2014, înregistrată sub nr. 4c-1/235 din 3 decembrie  2014. 
Senatul, în calitate de primă Cameră sesizată, a respins iniţiativa legislativă în şedinţa din 24 noiembrie 2014.
Conform prevederilor art. 75 din Constituţia României, republicată, şi ale  art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Potrivit reglementărilor art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au dezbătut propunerea legislativă menţionată mai sus în şedinţa din  10 martie 2015.

Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ, cu observaţii şi propuneri, transmis cu adresa nr. 305 din 24 martie 2014 şi punctul de vedere al Guvernului, transmis cu adresa nr. 240  din 19 februarie 2015, prin care nu susţine adoptarea acestei inițiative legislative în forma prezentată.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că, propunerea legislativă nu se justifică întrucât, prin modificarea propusă, cheltuielile înregistrate de societățile agricole constituite în baza Legii nr. 36/1991 privind societățile agricole și alte forme de asociere în agricultură, cu modificările și completările ulteriore, peste cota de distribuție realizată, ar deveni deductibile, ceea ce nu corespunde fundamentării propunerii legislative din Expunerea de motive.
Mai mult decât atât, prevederile articolului 21 alineatul (4) litera g) din                                Legea nr. 571/2003 privind Codul fiscal, cu modificările și completările ulterioare, reglementează regimul fiscal al cheltuielilor efectuate de societățile agricole, constituite în baza legii, pentru dreptul de folosință al terenului agricol adus de membrii asociați, pentru situațiile în care sunt depășite cotele de distribuție din producția realizată din folosința acestuia, prevăzute în contractul de societate sau asociere, și nu sumele din folosința terenului agricol în general.
Faţă de cele prezentate mai sus, membrii Comisiei pentru politică economică, reformă şi privatizare au hotărât, cu unanimitate de voturi, avizarea negativă a iniţiativei legislative.
În raport cu obiectul şi conţinutul său, propunerea legislativă face parte din categoria legilor ordinare.

